SUPER ออกหุ้นกู้ 3.6 หมื่นลบ. ระดมทุนใช้หนี้แบงก์ เล็งยื่นไฟลิ่งกองอินฟราฯ Q2
SUPER ออกหุ้นกู้ 3.6 หมื่นลบ. ระดมทุนใช้หนี้แบงก์ เล็งยื่นไฟลิ่งกองอินฟราฯ Q2
9 มี.ค. 2561

นายจอมทรัพย์ โลจายะ ประธานคณะกรรมการ บริษัท ซุปเปอร์บล๊อก จำกัด (มหาชน) หรือ SUPER เปิดเผย ผ่านรายการ “ข่าวหุ้นเจาะตลาด” ออกอากาศทางสถานีโทรทัศน์สปริงนิวส์ ทีวีดิจิตอลช่อง 19 และสถานีวิทยุกระจายเสียงกรมการขนส่งทหารบก (ขส.ทบ.) FM 102 MHz. ว่า บริษัทเตรียมออกหุ้นกู้ 3.6 หมื่นล้านบาท โดยมีวัตถุประสงค์เพื่อเป็นการปรับโครงสร้างเงื่อนไขและต้นทุนทางด้านการเงินให้ลงมาอยู่ในระดับที่ต่ำลง จากปัจจุบันบริษัทมีหนี้สินอยู่ที่ 2.9 หมื่นล้านบาท ส่วนเงินส่วนต่างที่เหลือจะนำลงทุนในบริษัทในอนาคต
“ปัจจุบันบริษัทมีหนี้สินอยู่ประมาณ 2.9 หมื่นล้านบาท โดยส่วนใหญ่เป็นหนี้ของธนาคารทั้งหมด แต่หลังจากเราทำเรตติ้งออกมาในระดับ Investment Grade ปีนี้จะเป็นปีที่เราจะปรับโครงสร้างทางการเงิน คือจะออกหุ้นกู้ส่วนหนึ่งเพื่อมาลดต้นทุนทางการเงิน ซึ่งหากเป็นไปตามแผนที่วางไว้ คาดว่าจะประหยัดค่าใช้จ่ายทางการเงินไปปีละประมาณ 350-400 ล้านบาท” นายจอมทรัพย์ กล่าว
ทั้งนี้ บริษัทวางเป้าหมายการเติบโตในปี 2561 ประมาณ 25% โดยเป็นไปตามการขยายงาน และเพิ่มการใช้ไฟ ซึ่งเป็นการเติบโตที่บริษัทสามารถบริหารได้
ส่วนการจัดตั้งกองทุนโครงสร้างพื้นฐาน (อินฟราสตรัคเจอร์ฟันด์) มูลค่า 9,000-10,000 ล้านบาท โดยมีธนาคารกรุงเทพ (BBL) เป็นที่ปรึกษาทางการเงิน ขณะนี้รอเพียงความชัดเจนจากสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) โดยคาดว่าจะยื่นไฟลิ่งได้ในช่วง พ.ค. 61
ขณะที่ราคาหุ้น SUPER ณ เวลา 11.36 น. อยู่ที่ระดับ 1 บาท เพิ่มขึ้น 0.01 บาท หรือ 1.01% สูงสุดที่ระดับ 1.03 บาท ต่ำสุดที่ระดับ 1 บาท มูลค่าการซื้อขาย 33 ล้านบาท